b'\n_START_ARTICLE_\nStrelec A*\n_START_PARAGRAPH_\nStrelec A* [str\xc3\xa9lec \xc3\xa1 zv\xc3\xa9zdica] (Sagittarius A*, okraj\xc5\xa1ava Sgr A*) je svetel in zelo gost vir radijskega sevanja v sredi\xc5\xa1\xc4\x8du na\xc5\xa1e Galaksije kot del ve\xc4\x8djega astronomskega pojava v tem obmo\xc4\x8dju (Strelec A) na razdalji 26.000 svetlobnih let. 16. oktobra 2002 je mednarodna skupina, ki jo je vodil Rainer Sch\xc3\xb6del z In\xc5\xa1tituta za zunajzemeljsko fiziko Maxa Plancka, objavila opazovanja gibanja zvezde S2 v bli\xc5\xbeini Strelca A* za dobo desetih let. Iz opazovanj skupine je razvidno, da je Strelec A* zelo masivno gosto telo. S podatki keplerske tirnice za S2 so dolo\xc4\x8dili maso Strelca A* 2,6\xc2\xb1 0,2 milijona Son\xc4\x8devih mas, ki se nahaja v prostornini s polmerom ne ve\xc4\x8djim od 17 svetlobnih ur (120 a.e.). Kasnej\xc5\xa1a opazovanja  so dala vrednost za maso pribli\xc5\xbeno 3,7 milijone Son\xc4\x8devih mas znotraj krogle s polmerom ne ve\xc4\x8djim od 6,25 svetlobnih ur (45 a.e.). Son\xc4\x8deva masa je za primerjavo pribli\xc5\xbeno 2\xc2\xb710\xc2\xb3\xe2\x81\xb0 kg, Neptunova glavna polos pa je 30 a.e._NEWLINE_Podatki opazovanj ka\xc5\xbeejo in potrjujejo domnevo da je Strelec A* supermasivna \xc4\x8drna luknja._NEWLINE_Ve\xc4\x8d skupin raziskovalcev, med njimi skupine na Narodnem radijskem astronomskem observatoriju (NRAO) in Astronomskem observatoriju \xc5\xa0anghaj, je poskusilo dobiti slike Strelca A* v radijskem spektru s pomo\xc4\x8djo VLBI. Slike, ki so jih dobili, se ujemajo z radijskim sevanjem Strelca A* in so povezane z akrecijskim diskom in polarnimi curki supermasivne \xc4\x8drne luknje._NEWLINE_Strelec A* je povezan s supermasivno \xc4\x8drno luknjo in kar so raziskovalci videli, natan\xc4\x8dno ni \xc4\x8drna luknja sama. Opazovana radijska in infrarde\xc4\x8da energija izvira iz plina in prahu s temperaturo milijon stopinj, ki padata v \xc4\x8drno luknjo. \xc4\x8crna luknja sama oddaja le Hawkingovo sevanje. V bli\xc5\xbenji prihodnosti bodo astronomski interferometri omogo\xc4\x8dili neposredni pogled na dogodkovno obzorje._NEWLINE_Koordinati vira (J2000,0) sta: \xce\xb1 17h 45m 40,045s, \xce\xb4 \xe2\x88\x9229,00775\xc2\xb0 (pribli\xc5\xbeno 10\xc2\xb0 proti zahodu od sredi\xc5\xa1\xc4\x8da ozvezdja Strelec proti \xc5\xa0korpijonu.)'